**Мэдүүлэлэй тододхоһон гэшүүд -4 ч +1ч х/х =5ч.**

**Хэшээл -1**

**Темэ:** Мэдүүлэлэй тододхоһон гэшүүд

**Зорилго:** мэдүүлэлэй тододхоһон гэшүүд тухай ойлгосо үгэхэ, сэглэлтын тэмдэгүүдые зүбөөр табюулжа һургаха; тододхоһон ушарлагша тухай дэлгэрэнгы ойлгосо.

**Хэшээлэй ябаса**

1. ***Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

1. ***Урда үзэһэнөө дабталга. (гэрэй даабари шалгалга)***
2. ***Шэнэ темэ***

(Тон түрүүн тусгаарлалгын гол удхатай танилсуулха)

Самбарта үгтэһэн мэлүүлэлнүүд дээрэ хүдэлэе:

*Үглөөдэр, үдэ багта эндэһээ гаража ябая.*

*Өөрынгөө ажалдаа, һуралсалдаа оролдосотойгоор хандаха ёһотойбди.*

*Хурдадхалгын, шэнэдхэн байгуулгын үедэ бүхы арад гайхамшагта туйлалтануудые бэелүүлжэ байна.*

- Эдэ мэдүүлэлнүүдые уншаад, һайса ажаглая. Энэ мэдүүлэлнүүд соо юун тусгаарлагдаад байнаб? Юундэ тусгаарлагдаба гэжэ һананабта? Ямар үгэнүүдые ямар үгэ тодорхойлноб? Урда тээхи үгэнүүдынь мэдүүлэлэй ямар гэшүүн болоноб? Мэдүүлэлэй юрын гэшүүд (элирхэйлэгшэ, нэмэлтэ, ушарлагша) тусгаарлагдадаг юм.

-*большевигүүд, үдэ багта, һуралсалдаа, шэнэдхэн байгуулгын үедэ* гэһэн үгэнүүд урда тээхи үгэнүүдэйнгээ (*бидэнэр, үглөөдэр, өөрынгөө ажалдаа, хурдадхалгын)* удхые **тодо** болгоно. Бүри ойлгосотой болгоно. Тиимэһээ **тододхоһон гэшүүд** гэжэ нэрлэгдэнэ. Бэшэхэдээ запятойгоор илганабди.

- Номоо 78 н. Нээгээд, үгтэһэн дүрим уншая.

|  |
| --- |
| Урда тээхи гэшүүнэйнгээ удхые тодорхойлон тайлбарилһан, үгүүлбэреэрээ илгаран, запятойгоор тусгаарлагдан илгагдадаг мэдүүлэлэй юрын гэшүүниие тододхоһон гэнэ. |

* **Тододхоһон гэшүүд аман хэлэндэ хоолойн аялгаар илгаруулан үгүүлэгдэдэг, харин бэшэг дээрээ урда тээһээ запятойгоор илгагдадаг.**
* Үшөө дахин уранаар, хоолойн аялгаар илгаруулан энэ мэдүүлэлнүүдээ уншая.
* Мэдүүлэлэй гэшүүдээр шүүлбэри хэе. Ямар гэшүүд болоноб?
* **Тододхоһон гэшүүд ехэнхидээ ушарлагшанууд, мүн нэмэлтэ болон элирхэйлэгшэнүүд болодог байна** гэжэ мэдэбэбди. Энэ хэшээлдээ тододхоһон ушарлагшанууд дээрэ дэлгэрэнгыгээр тогтое.
1. ***Бэхижүүлгэ.***

(Энэ темэ заахадаа, тон түрүүн дэлгэрэнгы мэдүүлэлнүүдые үгэжэ уншуулаад, ушарлагшануудыень олуулжа, тэдэниие ажаглуулха, ойлгуулха хэрэгтэй)

* Ямар гэшүүниие ушарлагша гэнэб гэжэ үшөө дахин дабтая?

Багшын уран гоеор уншахада, һурагшад нэгэ нэгээр самбарта гараад бэшэнэ, мэдүүлэлэй шүүлбэри хэнэ, бэшэниинь дэбтэртээ бэшэнэ:

*1.Эндэ һаяхан, амаралтын үдэр һургуулиин һурагшад саад тарилгаар нилээд горитой хүдэлмэри хэһэн байна.*

*2.Тэрэ хойгуур, хойто зуһалангай саагуур намартаа комбайнууд ябажа, улаан зэлэ татуулан, таряа хуряана.*

*3.Номошо Цэдэн хэдэн шиираг хүбүүдые абаад, бетон хүүргын саада тээхэнэ, түмэр харгын шугам дээрэ элһэ хаяжа, хаалта хэхэ даабари абаба. (Ж.Тум.)*

*4.Саяанһаа зүүн тээшээ, Байгалай урда эрьеэр Хамар дабаанай шэлэнүүд үргэлжэлнэ.*

 -1-дэхи мэдүүлэл соо *һаяхан* гэжэ үгые бүри эли болгохын тула *амаралтын үдэр* гэжэ үгэ оруулагдана. Эли **тодо** боложо үгэнэ, тододхоно. Хэзээ һаяхан бэ? Хэзээ? гэжэ асуудалда харюусана, тиимэһээ **тододхоһон ушарлагша** болоно.

* Мүнөө уншалга дээрэ үшөө дахин ажал хэе. Үгтэһэн мэдүүлэлнүүдэй тододхоһон гэшүүд халта тогтолготойгоор үгүүлэгдэдэг. Жэшээлхэдэ, *һаяхан* гээд, халта зогсолто хэхэ, хоолойн аялгаар илгаруулнабди.

(мүн саашань энэ мэтээр бэшэ мэдүүлэлнүүдээ шүүлбэрилхэ).

*А) Ажалай дэбтэр соо ажал.*

*Б) Номоор ажал.*

Д-169. Буулгажа бэшэхэдээ, тододхоһон ушарлагшануудыень оложо, сэглэлтын тэмдэгүүдыень табигты.

1. ***Хэшээлэй дүн.***

Багшын анхаралда: Урдань мэдүүлэлэй тододхоһон гэшүүдые тусгаарлаһан гэшүүд гэжэ нэрлэдэг байгаа. Харин тусгаарлалга ганса тододхоһон гэшүүдтэ хабаатай бэшэ юм.

 Буряад хэлэндэ сэглэлтын дүримүүд европын хэлэнүүдэй сэглэлтын дүримүүдһээ онсо илгаатай гэжэ мэдэнэбди. Хэрбээ европын хэлэнүүдтэ үгын байра сүлөө һаань, буряад хэлэнэй үгын байра тогтомол тула, хабаатай үгэнь хододоо тодорхойлһон үгынгөө урдань табигдана. Энээн дээрэһээ тодорхойлһон үгэнүүдые буряад хэлэндэ хоёр тээһээнь тусгаарлаһанай ямаршье хэрэггүй, харин гансал тодорхойлһон үгэнүүдые тодорхойлогшо үгэнүүдһээнь тусгаарлаха ёһотой юм. (Даша-Нима Доржиев “Мүнөөнэй буряад хэлэн” Синтаксис. У-У “Бэлиг”2005)

**Хэшээл -2**

**Темэ: Мэдүүлэлэй тододхоһон гэшүүд**

**Зорилго:** мэдүүлэлэй тододхоһон гэшүүд тухай ойлгосо үргэлжэлүүлжэ, сэглэлтын тэмдэгүүдые зүбөөр табюулжа һургаха, дүршэлэтэй, шадабаритай болгохо; тододхоһон нэмэлтэ тухай дэлгэрэнгы ойлгосо үгэхэ.

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

***2. Урда үзэһэнөө дабталга. (гэрэй даабари шалгалга)***

1.Асуудалда харюу:

-Ямар гэшүүдые тододхоһон гэшүүд гэдэг бэ?

- Тододхоһон ушарлагша гэжэ юуб?

- Сэглэлтын тэмдэг хаана табигдадаг бэ?

- Аман хэлэндэ хайшан гээд илгаруулдагбди?

2. Гэрэй даабари шалгалга –Д-169.

1. ***Шэнэ темэ***

***Самбарта:***

*Бидэниие, манай гүрэнэй үхибүүдые гайхамшагта һайхан ерээдүй саг хүлеэжэ байна.*

*Илалтын һайндэртэ, Майн юһэндэ бидэнэр бэлдэжэ байнабди.*

*Долгорто, эгээл эрхим һурагшада шэнэ даабари үгэбэ.*

-Эдэ мэдүүлэлнүүдые дэбтэртээ бэшээд, шүүлбэри хэгты. Анализ. Самбарта анализ хэхэ дуратайшуул гараха.

-Ямар гэшүүн тододхоһон байнаб? Тиимэһээ тододхоһон нэмэлтэ болоно гү?

Дүримөө гаргая.

|  |
| --- |
| Урда тээхи гэшүүнэйнгээ удхые тодорхойлон тайлбарилһан, үгүүлбэреэрээ илгаран, запятойгоор тусгаарлагдан илгагдадаг мэдүүлэлэй юрын гэшүүниие тододхоһон гэнэ. |

***Карточкаар ажал:***

Точконуудай орондо таараха тодододхоһон нэмэлтэнүүдые табижа бэшэгты, сэглэлтын тэмдэгыень табигты.

*Наймадахи классай эрхим һурагшые ...бидэ булта мэдэхэбди.*

*Мүрысөөндэ түрүү һуури эзэлэгшэ хүбүүндэ ... мүнгэн шан барюулагдаба.*

*Манай һургуулиин һурагшадта ... уран зохёолшод шүлэгүүдээ уншаа.*

-Эдэ мэдүүлэлнүүные синтаксическа шүүлбэри хэхэ. Сэглэлтын тэмдэгүүдые хараадаа абан, антонацитайгаар уншаха.

**Хүн өөрынгөө һанал, бодол эли тодо болгохын тула аман болон бэшэгэй хэлэлгэдэ тододхоһон гэшүүдые хэрэглэдэг. Тододхоһон гэшүүд урдахи үгэеэ эли тодо болгожо үгэнэ; хүнэй хэлэхээ һанаһан юумэн хүндэ ойлгосотой, эли тодо боложо үгэдэг гээшэ.**

1. ***Бэхижүүлгэ.***

Ном сооһоо даабаринуудые дүүргэхэ.

1. Сээжээр –Д-171
2. Дэбтэртээ бэшэхэ: Д-172, Д-175.

**Гэрэй даабари – Д-176**

1. ***Хэшээлэй дүн. Сэгнэлтэ.***

**Хэшээл -3**

**Темэ: Мэдүүлэлэй тододхоһон гэшүүд**

**Зорилго:** мэдүүлэлэй тододхоһон гэшүүд тухай ойлгосо бэхижүүлхэ, сэглэлтын тэмдэгүүдые зүбөөр табюулжа һургаха; тододхоһон гэшүүдые хэлэлгэдээ, бодото ажабайдалдаа зүбөөр хэрэглэжэ һургаха. Тододхоһон элирхэйлэгшэ тухай дэлгэрэнгы ойлгосо үгэхэ. Тусгаарлалгатай мэдүүлэлнүүдые зүб аялгатайгаар хэлэжэ, уншажа һургалга.

**Бүлэгөөр хүдэлхэ**

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

***2. Урда үзэһэнөө дабталга. (гэрэй даабари шалгалга)***

1.Асуудалда харюу:

-Ямар гэшүүдые тододхоһон гэшүүд гэдэг бэ?

- Тододхоһон ушарлагша гэжэ юуб?

- Сэглэлтын тэмдэг хаана табигдадаг бэ?

- Аман хэлэндэ хайшан гээд илгаруулдагбди?

2. Гэрэй даабари шалгалга –Д-176.

1. ***Шэнэ темэ***

***Самбарта:***

-Эдэ мэдүүлэлнүүдые дэбтэртээ бэшээд, шүүлбэри хэгты. Анализ. Самбарта анализ хэхэ дуратайшуул гараха.

-Ямар гэшүүн тододхоһон байнаб?

*Элүүр энхэ, ажал хэжэ ябаһан хүндэ миин байха гээшэ ехэл хашартай юм.*

*Үндэр, хоер метрһээ үлүү хүбүүдүүд мүрысөөнэй командада оролсодог.*

- Ямар гэшүүниие элирхэйлэгшэ гэдэг бэ?

-Ямар гэшүүн тододхоһон байнаб? Тиимэһээ тододхоһон элирхэйлэгшэ болоно гү?

- Дүримөө гаргая.

|  |
| --- |
|  **Урда тээгээ байһан элирхэйлэгшэеэ тодорхойлон тайлбарилжа, үгүүлбэреэрээ болон сэглэлтээрээ тэрээнһээ тусгаарлагдадаг мэдүүлэлэй элирхэйлэгшые тододхоһон элирхэйлэгшэ гэнэ.** |

* Нэгэ нэгээр тусгаарлалгатай мэдүүлэлнүүдээ зүб аялгатайгаар хэлэжэ, уншажа һурая.

Карточкаар ажал:

*Дулма һураггүй ондоо, улаан бургааһан мэтэ нариихан, сэбэрхэн басаган болошоо. Дугар оройдоо ондоо болоогүй, нөөхил долоодохидо һурадагтаа адли (Б.Мунгунов).*

1. ***Бэхижүүлгэ.***

-Дэбтэртээ нэгэ нэгэ тододхоһон элирхэйлэгшэтэй мэдүүлэл зохёохо.

Ном сооһоо даабаринуудые дүүргэхэ.

1. Сээжээр –Д-173.
2. Дэбтэртээ бэшэхэ: Д-174, Д-176.

**Гэрэй даабари – Д-178.**

1. ***Хэшээлэй дүн. Сэгнэлтэ.***

**Хэшээл -4**

**Темэ: Мэдүүлэлэй тододхоһон гэшүүд**

**Зорилго:** тододхоһон гэшүүдтэй мэдүүлэлнүүдые алдуугүйгөөр бэшэхэ дадалтай болгохо; сэглэлтын тэмдэгүүдые зүбөөр табюулжа һургаха; тододхоһон гэшүүдые хэлэлгэдээ, бодото ажабайдалдаа зүбөөр хэрэглэжэ һургаха.

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

***2. Урда үзэһэнөө дабталга. (гэрэй даабари шалгалга)***

1.Асуудалда харюу:

-Ямар гэшүүдые тододхоһон гэшүүд гэдэг бэ?

- Тододхоһон ушарлагша гэжэ юуб?

- Сэглэлтын тэмдэг хаана табигдадаг бэ?

- Аман хэлэндэ хайшан гээд илгаруулдагбди?

2. Гэрэй даабари шалгалга –Д-178.

1. ***Шэнэ темэ***

Буряад хэлэндэ тододхоһон гэшүүдэй гансал урда тээнь запятой (бага сэг) табижа тусгаарлаад, хойто тээһээнь гү, али ород хэлэнэй дүримөөр хоер тээһээнь тусгаарлагдажа болохогүй:

А) буряад мэдүүлэл соохи үгын байра тогтомол юм. Мэдэһэн үгэнь мэдүүлэгшэ үгынгөө хойто тээнь байдаг тула, тэдэ хоерой хоорондо бага сэг тавижа тусгаарлахагүй.*Үсэгэлдэр, үдэ багта ошооб.*

Б) Ород хэлэндэ мэдүүлэл соохи үгэнүүдэйм байра сүлөө юм. Мэдүүлэлэй гэшүүд бултадаа хабаатай үгынгөө урданшье, хойноньшье, дунданьшье табигдажа болохо. Тиимэһээ хоёр тээһээнь запятойгоор илгаруулнабди.

*Я выехал отсюда вчера, в полдень. Вчера, в полдень, я выехал отсюда. Выехал я отсюда вчера, в полдень. Отсюда, я вчера, выехал.*

Буряадаар хараад үзэе:

*Ошооб би эндэһээ усэгэлдэр, үдэ багта. Эндэһээ би үсэгэлдэр, үдэ багта ошооб. Би ошооб эндэһээ үсэгэлдэр, удэ багта. Үсэгэлдэр, үдэ багта би ошооб эндэһээ*. – Ямар мэдүүлэл зүб бэ?

*Эндэһээ би үсэгэлдэр, үдэ багта ошооб.-* буряад хэлэнэй үгын байра тухай һургаалай ёһоор энэ мэдүүлэл зүб гэжэ мэдэнэбди.

* Сэглэлтэ табигдадаг дүримөө гаргая.
* Энэ таблица толи соогоо бэшэе:

|  |
| --- |
| 1. Элирхэйлэгшэ **,** тододхоһон элирхэйлэгшэ
 |
| 1. Нэмэлтэ **,** тододхоһон нэмэлтэ
 |
| 1. Ушарлагша  **,** тододхоһон ушарлагша
 |

**Мэдүүлэлэй гэшүүниие хүсэд тодорхойлхын тула хэрэглэгдэһэн тододхоһон гэшүүд хэлэлгэ дэлгэрэнгыгээр тайлбарилжа, тодо, ойлгосотой, һонирхолтой болгоно.**

1. ***Бэхижүүлгэ.***

**Бүлэгөөр хүдэлхэ**

**Гурбан бүлэг боложо хүдэлхэ:** 1 бүлэг – тододхоһон ушарлагшатай, 2 бүлэг – тододхоһон нэмэлтэтэй, 3 бүлэг – тододхоһон элирхэйлэгшэтэй мэдүүлэл оложо, түүжэ бэшэхэ, уран гоёор уншажа хамгаалха.

*Сожол хүзүүн дээгүүрээ унаһан пулаадайнгаа үзүүрээр гашуун, эхэ хүнэй зоболонто заяанай нулимсые аршаба (Б.Ябжанов). Гэртэхинээ, үбшэн эжыгээ, бишыхан дүү Гамаагаа, һанаата боложо зүдэрһэн абаяа орхёод ябашаха зүрхэн намда байбагүй. (Ц. Дондубон). Энэ ехэ бэрхэшээлтэй, дэлгүүрэй харилсаанда орожо ядажа байһан үедэ ажаһууһанаа бүгэдэ мэдэжэ байгаа ёһотой (“Бур. Үнэн”). Энэ колхозой баруун хойно, үйлсын амһар дээрэ, хорёогой углууда таба һүрэдэг хатуу һомотые һугадаа хабшуулһан хүн хара ямаан даха хэдэрээд, ямар нэгэ юумэ гэтэһэн тодоһон маягтайгаар доогуур хараад гүлдыжэ һууна (Х.Намсараев).*

*Буряад хэлэеэ һайн шудалһан үхибүүд бэшэ предмедүүдээрээ, тэрэ тоодо ород хэлээрээшье даамайгаар юумэ мэдэжэ абаһан байдаг (“Бур. Үнэн”).*

*Нэгэтэ үдэшэ, оройхон хүдэлмэриһөө бусажа ябатарни, гэнтэ нэгэ хүн хойноһоомни таб-таб гүйжэ ерэхэдээ, Ёндон байжа байба (Ц. Дондубон).*

2 даабари: бэе бэедээ даабари бэлдэхэ.

3 даабари: Номоор ажал – Д-185 – нэгэ оньһон үгэ абаад, зохёолго бэшэхэ.

**Гэрэй даабари**

1. ***Хэшээлэй дүн. Сэгнэлтэ.***

Багшын хэрэглэхэ нэмэри мэдүүлэлнүүд:

*Манай орон элдэб түлишөөр, тусхайлбал, шулуу нэрһээр, нефтеэр ехэ баян юм (Б. Шанжин). Шамайгаа, эрхим барилдаашанаа, аха һанаха нүхэрөө, урдаа хараха омогорхолоо энэ ехэ барилдаанда илаһай гэжэ һанахамнай зүб лэ даа (“Бур. Үнэн”). Маанарта, түрүү трактористнуудта хүршэ колхозой трактористнуудай мүрысөөндэ хабаадахые дурадхаһан уряал ерэбэл гэжэ манай түрүүлэгшэ дуулгаба (“Бур. Үнэн”).*

*Тээ зүүгээрнь, налгай эрье доогуур, бүлэг бүлэг бургааһа һөөгүүдэй хоорондуур Хүсөөтэ горхон уһаяа булгилуулдаг (Б. Мунгонов). Булжумуур дээрэ, тэнгэриин аглагта дуугаа жэнгинүүлэн байтараа, гэнтэ доошоо унан, зон дээрэхэнэ аялгаа дэлгэнэ (Б.Ябжанов).*

**Хэшээл -5**

**Темэ: Шалгалтын диктант**

**Зорилго:** Үзэһэнөө дабтан бэхижүүлгэ, һурагшадай гараһан дүримөөр мэдэсэ шалгалга: хэр зэргэ тододхоһон гэшүүдтэ сэглэлтын тэмдэгүүдые зүбөөр табидаг болооб гэжэ шалгаха. Иимэ мэдүүлэлнүүдые алдуугүйгөөр бэшэхэ дадалтай болгохо.

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

**2. Шэнэ сэдэб.**

1. Багшын текст (багшын үзэмжөөр) уншалга, һурагшадай бэшэлгэ.

2. Словарна ажал.

(һурагшадай дэбтэр суглуулха, шалгаха, сэгнэлтэ табиха).

3. Дахинхи хэшээлдэ алдуу дээрэ ажал үнгэргэхэ.

3. Гэрэй даабари.

1. Д-187. Ном соо үгтэһэн диктант. Эжытэеэ бэшэхэ.

**Ном соо үгтэһэн диктант яажа бэшэхэб?**

|  |
| --- |
| 1. Түрүүн диктантын текст анхаралтайгаар уншаха.
2. Үгэнүүдые зүб бэшэхэ, сэглэлтыень зүбөөр табиха, дүримүүдые һанаха.
3. Диктантаяа зүбөөр, сэбэрээр бэшэхые оролдохо.
4. Нэгэнэйнгээ уншахада, алдууень зүбшэжэ, багшынгаа туһаламжа хэрэглэн шалгажа заһаха.
 |

2. Дабталгын асуудалнуудта харуюсажа шадаха.

**Дабталгын асуудалнууд**

1. *Тододхоһон гэшүүд гэжэ юуб?*
2. *Мэдүүлэлэй ямар гэшүүд тододхоһон байдаг бэ?Ямар сэглэлтын тэмдэгүүд табигдадаг бэ?*
3. *Тододхоһон гэшүүд хайшан гээд үгүүлэгдэхэб?*